b'\n_START_ARTICLE_\nSalome (ooppera)\n_START_SECTION_\nSalomen tausta\n_START_PARAGRAPH_\nSalome aiheena pohjautuu Raamattuun. Itse kehystarina ja Johannes Kastajan teloittaminen kerrotaan Matteuksen (14:3 \xe2\x80\x93 14:11) ja Markuksen (6:17 \xe2\x80\x93 6:28) evankeliumeissa. My\xc3\xb6s Luukas (3:19 \xe2\x80\x93 3:20) koskettelee aihetta. Evankeliumeissa ei ole kerrottu Salomen nime\xc3\xa4, mutta juutalaisen historioitsijan Josephus Flaviuksen kirjassa Juutalaisten muinaisajat (Iudaike Arkhaiologia) mainitaan Herodiaalla olevan tyt\xc3\xa4r nimelt\xc3\xa4\xc3\xa4n Salom\xc3\xa9.\n_START_SECTION_\nOscar Wilden Salom\xc3\xa9\n_START_PARAGRAPH_\nSalome pohjautuu Oscar Wilden vuonna 1893 Sarah Bernhardtille tekem\xc3\xa4\xc3\xa4n ranskankieliseen n\xc3\xa4ytelm\xc3\xa4\xc3\xa4n. N\xc3\xa4ytelm\xc3\xa4n ensi-ilta oli Pariisissa 11. helmikuuta 1896. Wilde on onnistunut rakentamaan hienot henkil\xc3\xb6kuvat. Herodias on kylm\xc3\xa4sti laskelmoiva ja l\xc3\xa4peens\xc3\xa4 vallanhimoinen ihminen, Salome kuvataan hemmotelluksi ja lapsellisen itsep\xc3\xa4iseksi tytt\xc3\xa4reksi, Herodes el\xc3\xa4\xc3\xa4 omassa mielikuvitusmaailmassaan ja pelk\xc3\xa4\xc3\xa4 korkeampia voimia, Jokanaan on jumalallinen hahmo, joka on henkisesti maallisten hallitsijoiden yl\xc3\xa4puolella. Wilden mestarillinen tapa n\xc3\xa4ytt\xc3\xa4\xc3\xa4 kaikkien nelj\xc3\xa4n p\xc3\xa4\xc3\xa4henkil\xc3\xb6n keskin\xc3\xa4iset j\xc3\xa4nnitteet tekev\xc3\xa4t n\xc3\xa4ytelm\xc3\xa4st\xc3\xa4 hyvin intensiivisen. Salomessa kuvataan kaiken korruptoivaa valtaa, keinotekoisia ihmissuhteita, hengellisyytt\xc3\xa4 ja uskonnon vaikutusta sek\xc3\xa4 erilaisia tukahdutettuja seksuaalisia haluja. N\xc3\xa4ytelm\xc3\xa4ss\xc3\xa4 on muutama henkil\xc3\xb6 enemm\xc3\xa4n kuin oopperassa, mutta teoksen sis\xc3\xa4lt\xc3\xb6 ja sanoma ei ole poistoista k\xc3\xa4rsinyt. Kuulla on merkitt\xc3\xa4v\xc3\xa4 osa n\xc3\xa4ytelm\xc3\xa4ss\xc3\xa4. Kuu symboloi neitsytt\xc3\xa4 ja hulluutta. _NEWLINE_Suurimmat juoneen liittyv\xc3\xa4t asiapoistot ovat kertomus Herodiaan ensimm\xc3\xa4isen miehen vankilassaolo ja teloitus sek\xc3\xa4 Herodiaan palvelijan rakkaudentunnustus Narrabothiin.\n_START_SECTION_\nRichard Straussin Salome\n_START_PARAGRAPH_\nRanskankielisen n\xc3\xa4ytelm\xc3\xa4n k\xc3\xa4\xc3\xa4nsi saksaksi Hedwig Lachmann. Richard Strauss lyhensi n\xc3\xa4ytelm\xc3\xa4st\xc3\xa4 noin kolmasosan omaan librettoonsa. Kes\xc3\xa4kuussa 1904 teos oli s\xc3\xa4vellettyn\xc3\xa4 ja vuonna 1905 Salomen instrumentointi oli valmis._NEWLINE_Teoksessa oli massiivinen orkesteri, 106 soittajaa. Strauss orkestroi t\xc3\xa4m\xc3\xa4n avantgardistisen teoksen v\xc3\xa4rikk\xc3\xa4\xc3\xa4sti, eksoottisesti sek\xc3\xa4 hy\xc3\xb6dynsi siin\xc3\xa4 johtoaihetekniikkaa. Strauss onnistui musikaalisesti hienosti kuvaamaan kuningas Herodeksen kahden \xc3\xa4\xc3\xa4rimm\xc3\xa4isen vastavoiman v\xc3\xa4liss\xc3\xa4; seksuaalisen himon ja henkisyyden. Jokanaanin musiikki on \'espressivo\', ja se on koko ajan omassa profetiamotiivissaan ja hallitsee \xc3\xa4\xc3\xa4nen\xc3\xa4 n\xc3\xa4ytt\xc3\xa4m\xc3\xb6\xc3\xa4. Jokanaanin messiaanisen roolin tulisi laulaa wagnerilainen "sankaribaritoni", ns. heldenbaritoni. Salomen rooli on yksi oopperakirjallisuuden vaikeimmista. Nimiroolissa on vaativa tessitura sek\xc3\xa4 suuren \xc3\xa4\xc3\xa4nialan vaatimus. Salomen tulisi olla todellinen dramaattinen sopraano. Lis\xc3\xa4ksi oopperaan on kirjoitettu kaksi v\xc3\xa4lisoittoa ja tanssinumeroksi viime hetkell\xc3\xa4 lis\xc3\xa4tty kuuluisa Seitsem\xc3\xa4n hunnun tanssi._NEWLINE_Wieniss\xc3\xa4 ei haluttu esitt\xc3\xa4\xc3\xa4 t\xc3\xa4t\xc3\xa4 kohuttua teosta, ja sen kantaesitys oli Dresdeniss\xc3\xa4. It\xc3\xa4vallan ensi-ilta oli Grazissa vuonna 1906. Wieniss\xc3\xa4 Salome n\xc3\xa4htiin vasta vuonna 1918. Metropolitan Opera House peruutti lis\xc3\xa4esitykset heti ensi-illan j\xc3\xa4lkeen 22. tammikuuta 1907.\n_START_SECTION_\nLyhyt juoniseloste\n_START_PARAGRAPH_\nOoppera tapahtuu Tetrarkki Herodes Antipan palatsin terassilla. Kuutamo paistaa ja sotilaat vartioivat vangittua Jokanaania maanalaisessa tyrm\xc3\xa4ss\xc3\xa4. Herodes ja h\xc3\xa4nen toinen vaimonsa Herodias ovat j\xc3\xa4rjest\xc3\xa4neet juhlat Rooman l\xc3\xa4hettil\xc3\xa4iden kunniaksi. _NEWLINE_1. kohtaus_NEWLINE_Musiikki alkaa ilman alkusoittoa Salomen teemalla. Vartiop\xc3\xa4\xc3\xa4llikk\xc3\xb6 Nar\xc2\xadraboth kuvailee Salomen kauneutta, kun taas Herodiaan palvelija varoittaa Narrabothia ja ennustaa jotain pahaa tapahtuvaksi. Palatsista kuuluu h\xc3\xa4lin\xc3\xa4\xc3\xa4, jonka toinen vartija sanoo johtuvan juutalaisista. _NEWLINE_2. kohtaus _NEWLINE_Ilman t\xc3\xa4ytt\xc3\xa4\xc3\xa4 messiaaninen matala, syv\xc3\xa4 ja vangitseva \xc3\xa4\xc3\xa4ni. Tyrm\xc3\xa4st\xc3\xa4\xc3\xa4n Jo\xc2\xadka\xc2\xadnaa\xc2\xadn ennustaa tulevaa Messiasta pro\xc2\xadfe\xc2\xadtiassaan Nach mir wird Einer kommen (Minun j\xc3\xa4lkeeni tuleva). Juhlista pitk\xc3\xa4stynyt ja Herodeksen himokkaaseen katseeseen kyll\xc3\xa4stynyt Salome tulee terassille. _NEWLINE_Salome pit\xc3\xa4\xc3\xa4 kuuta suurena hopeatarjottimena. Jokanaanin hallitseva \xc3\xa4\xc3\xa4ni kuuluu j\xc3\xa4lleen, ja Salome haluaa n\xc3\xa4hd\xc3\xa4 vangin. Salome tiet\xc3\xa4\xc3\xa4 \xc3\xa4itins\xc3\xa4 vihaavan Jokanaania, mutta kun Salome saa kuulla Jokanaanin olevan nuori mies, h\xc3\xa4n k\xc3\xa4ytt\xc3\xa4\xc3\xa4 kaiken vieh\xc3\xa4tystaitonsa Nar\xc2\xadra\xc2\xadbothiin Du wirst das f\xc3\xbcr mich tun, Narraboth (Etk\xc3\xb6 tekisi t\xc3\xa4t\xc3\xa4 minulle, Narraboth) saadakseen tahtonsa l\xc3\xa4pi. Narra\xc2\xadbothin k\xc3\xa4skyst\xc3\xa4 profeet\xc2\xadta tuodaan ulos ensimm\xc3\xa4isen v\xc3\xa4lisoiton aikana._NEWLINE_3. kohtaus_NEWLINE_Jokanaan tuomitsee Herodeksen ja eri\xc2\xadtyisesti Herodiaan. Wo ist er, dessen S\xc3\xbcndenbecher jetzt voll ist (Miss\xc3\xa4 on h\xc3\xa4n, jonka syn\xc2\xadneill\xc3\xa4 ei ole m\xc3\xa4\xc3\xa4r\xc3\xa4\xc3\xa4). Salome on ihas\xc2\xadtu\xc2\xadnut ja peloissaan. Jokanaan kysyy Wer ist dies Weib, das mich ansieth? (Kuka on t\xc3\xa4m\xc3\xa4 nainen, joka minua katsoo?) ja saa Salomen raivoihinsa kutsumalla t\xc3\xa4t\xc3\xa4 syntisen \xc3\xa4idin tytt\xc3\xa4reksi. Jokanaan kehottaa Salomea menem\xc3\xa4\xc3\xa4n er\xc3\xa4maahan etsim\xc3\xa4\xc3\xa4n Ihmisen Poikaa. _NEWLINE_Salomen kiinnostus mystiseen hahmoon on sekoitus kauhua ja seksuaalista himoa: Jokanaan, ich bin verliebt in deinen Leib (Jo\xc2\xadkanaan, kehosi her\xc3\xa4tt\xc3\xa4\xc3\xa4 kiinnos\xc2\xadtukseni) ja In dein Haar bin ich ver\xc2\xadliebt (ra\xc2\xadkastan hiuksiasi) sek\xc3\xa4 Deinen Mund be\xc2\xadgehre ich (Himoitsen suutasi). Jokanaan torjuu Salomen, ja Salomen pettymys ja raivo kasvaa. Salomeen rakastunut Narraboth tappaa itsens\xc3\xa4 Salomen ja Jokanaanin v\xc3\xa4liin. Salome n\xc3\xa4kee hurmiossaan vain Jokanaanin._NEWLINE_Jokanaan kauhistuu Salomen itsekeskeisyytt\xc3\xa4 ja kehottaa Salomea etsim\xc3\xa4\xc3\xa4n pelastusta Galilealaiselta: Es lebt nur Einer, der dich retten kann (Vain yksi mies pystyy sinut pelastamaan). Jokanaan vet\xc3\xa4ytyy takaisin tyrm\xc3\xa4\xc3\xa4ns\xc3\xa4 kiroten Salomen toisen orkesteriv\xc3\xa4lisoiton aikana._NEWLINE_4. kohtaus_NEWLINE_Herodes ja Herodias tulevat seuralaisten kanssa ulos, ja Herodes etsii Salomea ja panee merkille kuun. H\xc3\xa4n liukastuu Narrabothin vereen. Herodes kuvittelee illan koleuden ja on kuulevinaan siipien iskuja. Herodes kiihottuneena pyyt\xc3\xa4\xc3\xa4 Salomen jakamaan kans\xc2\xadsaan vii\xc2\xadnin ja hedelm\xc3\xa4t sek\xc3\xa4 lopuksi my\xc3\xb6s valtaistuimen. Salome pysyy v\xc3\xa4lin\xc2\xadpi\xc2\xadt\xc3\xa4m\xc3\xa4tt\xc3\xb6m\xc3\xa4n\xc3\xa4. _NEWLINE_Jokanaanin \xc3\xa4\xc3\xa4ni kuuluu j\xc3\xa4lleen. Herodias haluaisi antaa Jokanaanin juutalaisten tuomittavaksi, mutta Herodes pelk\xc3\xa4\xc3\xa4 liikaa. Juutalaiset ja nasaretilaiset v\xc3\xa4ittelev\xc3\xa4t Jokanaanista ja Messiaasta. Tyrm\xc3\xa4st\xc3\xa4 Jo\xc2\xadkanaa\xc2\xadn kiroaa Herodiaksen Tochter Babylons (Ba\xc2\xadbylonin tyt\xc3\xa4r) ja ennustaa Salomelle v\xc3\xa4kivaltaista loppua.  _NEWLINE_Herodes pyyt\xc3\xa4\xc3\xa4 Salomea tanssimaan itselleen. Herodias vastustaa eik\xc3\xa4 Salomekaan innostu ennen kuin Herodes vannoo valan ja lupaa antaa, mit\xc3\xa4 ikin\xc3\xa4 Salome pyyt\xc3\xa4\xc3\xa4. Salome aloittaa \xc3\xa4itins\xc3\xa4 vastustuksesta Seit\xc2\xadsem\xc3\xa4n Hunnun tanssin. _NEWLINE_Tanssin p\xc3\xa4\xc3\xa4tytty\xc3\xa4 Salome tahtoo hopeatarjottimella den Kopf des Jokanaan (Jokanaanin p\xc3\xa4\xc3\xa4n). Herodes kauhistuu ja ep\xc3\xa4toivoissaan ja tarjoaa tilalle jalokivi\xc3\xa4, harvinaiset riikinkukot, Ylimm\xc3\xa4n Papin viitan tai jopa pyhist\xc3\xa4 pyhimm\xc3\xa4n Temppelin viitan. Lopulta Herodes antaa periksi, ja Herodias ottaa kuoleman sormuksen sor\xc2\xadmestaan ja antaa sen py\xc3\xb6velille. Salome kuuntelee tyrm\xc3\xa4n luona ja toivoo kuulevansa Jokanaanin valittavan. Tyrm\xc3\xa4ss\xc3\xa4 on hiljaisuus \xe2\x80\x93 kohta py\xc3\xb6velin iso musta k\xc3\xa4si ilmestyy tyrm\xc3\xa4st\xc3\xa4 k\xc3\xa4dess\xc3\xa4\xc3\xa4n Jokanaanin p\xc3\xa4\xc3\xa4 hopeatarjottimella. _NEWLINE_Salome voitonriemuisena, hurmiossaan ja itsekeskeisyydess\xc3\xa4\xc3\xa4n puhelee Jokanaanin p\xc3\xa4\xc3\xa4lle. Kiihottuneena h\xc3\xa4n suutelee Jokanaanin huulia ja toteaa kuoleman mysteerin olevan suurempi kuin rakkauden mysteerin.    _NEWLINE_Herodes katselee Salomen voitonjuhlia ja sis\xc3\xa4lle menness\xc3\xa4\xc3\xa4n k\xc3\xa4skee palvelijoitten sammuttaa valot \xe2\x80\x93 kuun ja t\xc3\xa4hdet. Musta pilvi peitt\xc3\xa4\xc3\xa4 kuun. Salome viel\xc3\xa4 ihmettelee: Onko se veren vai onko se rakkauden maku? Kuu tulee esiin ja valaisee Salomen hurmioitunen kehon. Herodes k\xc3\xa4skee sotilaiden tappaa Salomen Man t\xc3\xb6te dieses Weib! (Tap\xc2\xadpakaa tuo nainen!).'